དེབས་འདིའི་རྗེས་ཟློས་མཛོད། བླ་མ་ཁྲོ་བོ་ཆེན་པོ་དགོངས་སུ་གསོལ། བདག་ལ་དཔལ་རྟ་མགྲིན་གྱི། སྐུ་གསུང་ཐུགས་ཀྱི་རྗེས་སུ་གནང་བ་སྩལ་དུ་གསོལ། དེ་ནས་སློབ་མ་དང་རྟེན་གཏོར་ལ་དམིགས་ཏེ་ལས་བུམ་གྱིས་ཆུས་གཏོར་བཞིན། ཨོཾ་བཛྲ་ཀྲོ་དྷ༴ ཨོཾ་སྭ་བྷཱ་ཝ༴ ཁྱེད་རང་རྣམས་དང་དབང་རྟེན་གྱི་གཏོར་མ་མི་དམིགས་པའི་སྟོང་པ་ཉིད་དུ་གྱུར། སྟོང་པའི་ངང་ལས་པདྨ་དང་ཉི་མའི་གདན་ལ་ཧྲཱིཿལས་དབྱུག་ཐོ་ཧྲཱིཿཡིས་མཚན་པ་ཡོངས་སུ་གྱུར་པ་ལས་ཁྲོ་བོའི་རྒྱལ་པོ་རྟ་མགྲིན་སྐུ་མདོག་དམར་པོ་སྦོམ་ཞིང་བརྗིད་པ་ཤིན་ཏུ་ཁྲོས་ཤིང་ཞལ་མཆེ་བ་གཙིགས་པ། སྤྱན་གསུམ་དམར་ལ་ཟླུམ་པ། སྨིན་མ་འཁྱོག་ལ་འཁྱུག་པ། དབུ་གཙུག་ན་རྟ་མགོ་ལྗང་སྔོན་མངོན་པར་འཕགས་པས་རྟ་སྐད་དྲག་ཏུ་འཚེར་བ། ཁམས་གསུམ་དབང་དུ་སྡུད་པ་ཕྱག་གཡས་པ་རྡོ་རྗེས་མཚན་པའི་དབྱུག་ཐོ་ནམ་མཁར་འཕྱར་བ། གཡོན་སྡིག་མཛུབ་གྱི་རྩེ་ལ་མེ་འབར་བ་ཐུགས་ཀར་འཛིན་པ་དུར་ཁྲོད་ཀྱི་ཆས་བརྒྱད་དང་རིན་པོ་ཆེས་བརྒྱན་པ། ཞབས་གཡས་བསྐུམ་གཡོན་བརྐྱང་བས་བདུད་བཞིའི་གདན་ལ་ཡེ་ཤེས་ཀྱི་མེ་རི་མེ་ཕུང་འབར་བའི་དབུས་ན་བཞུགས་པར་གྱུར་པ་ཞིག་ཏུ་གསལ་ཐོབ་མཛོད། དེ་ནས་བླ་མ་ལ་མོས་གུས་མཛད་པས་ཐུགས་ཀ་ནས་འོད་ཟེར་འཕྲོས་གཏོར་མའི་ལྷ་ལ་ཕོག་ཐུགས་རྒྱུད་བསྐུལ། དེ་ལས་འོད་ཟེར་འཕྲོས་པས་སངས་རྒྱས་བྱང་སེམས་ཐམས་ཅད་ཀྱི་སྐུའི་བྱིན་རླབས་མ་ལུས་པ་ཁྲོ་བོའི་རྒྱལ་པོ་རྟ་མགྲིན་གྱི་སྐུའི་རྣམ་པར་ཆེ་བ་རི་རབ་ཙམ། ཆུང་བ་ཡུངས་འབྲུ་ཙམ་སྟེང་ནས་ཁ་བ་བབས་པ་ལྟ་བུ། འོག་ནས་ས་རླངས་འཐོན་པ་ལྟ་བུ། བར་ནས་བུ་ཡུག་འཚུབ་པ་ལྟ་བུར་བྱོན་ནས་ཁྱོད་རང་རྣམས་ཀྱིས་ལུས་ལ་སིབ་སིབ་ཐིམ་པའི་མོས་པར་མཛོད། བྱས་ལ་སྙིང་པོ་བཟླ་བཞིན་གཏོར་མས་སྤྱི་བོར་དབང་བསྐུར། དེས་སྐུའི་རྗེས་སུ་གནང་བ་ཐོབ་པས་ལུས་ཀྱི་སྒོ་ནས་བསྐལ་པ་ཐོག་མེད་དུ་བསགས་པའི་སྡིག་སྒྲིབ་དག ལུས་ལྷར་བསྒོམ་པ་ལ་དབང་། འབྲས་བུ་སྐུ་རྡོ་རྗེ་ཐོབ་པའི་སྐལ་བ་ཅན་དུ་བྱས་པ་ཡིན་ནོ། །ཡང་བླ་མ་ལ་མོས་གུས་བྱས་པས་ཐུགས་ཀ་ནས་འོད་ཟེར་འཕྲོས་གཏོར་མའི་ལྷ་ལ་ཕོག་ཐུགས་རྒྱུད་བསྐུལ། དེ་ལས་འོད་ཟེར་འཕྲོས་པས། སངས་རྒྱས་བྱང་སེམས་ཐམས་ཅད་ཀྱི་གསུང་གི་བྱིན་རླབས་མ་ལུས་པ། གཟུངས་སྔགས་ཡིག་འབྲུའི་རྣམ་པར་ཆེ་བ་རི་རབ་ཙམ། ཆུང་བ་ཡུངས་འབྲུ་ཙམ་སྟེང་ནས་ཁ་བ་བབ་པ་ལྟ་བུ། འོག་ནས་ས་རླངས་འཐོན་པ་ལྟ་བུ། བར་ནས་བུ་ཡུག་འཚུབ་པ་ལྟ་བུར་བྱོན་ནས་ཁྱོད་རང་རྣམས་ཀྱི་ངག་ལ་སིབ་སིབ་ཐིམ་པའི་མོས་པར་མཛོད། ཨོཾ་བཛྲ༴ གཏོར་མ་མགྲིན་པར་བསྐུར། དེས་གསུང་གི་རྗེས་སུ་གནང་བ་ཐོབ་པས་ངག་གི་སྒོ་ནས་བསྐལ་པ་ཐོག་མེད་དུ་བསགས་པའི་སྡིག་སྒྲིབ་དག ངག་སྔགས་བཟླ་བ་ལ་དབང་། འབྲས་བུ་གསུང་རྡོ་རྗེ་ལོངས་སྤྱོད་རྫོགས་པའི་སྐུ་འགྲུབ་པའི་སྐལ་བ་ཅན་དུ་བྱས་པ་ཡིན་ནོ། །ཡང་བླ་མ་ལ་མོས་གུས་བྱས་པས་ཐུགས་ཀ་ནས་འོད་ཟེར་འཕྲོས། གཏོར་མའི་ལྷ་ལ་ཕོག་ཐུགས་རྒྱུད་བསྐུལ། དེ་ལས་འོད་ཟེར་འཕྲོས། སངས་རྒྱས་བྱང་སེམས་ཐམས་ཅད་ཀྱི་ཐུགས་ཀྱི་བྱིན་རླབས་མ་ལུས་པ་རྡོ་རྗེ་དབྱུག་ཐོ་ལ་སོགས་པ་ཕྱག་མཚན་གྱི་རྣམ་པར་ཆེ་བ་རི་རབ་ཙམ། ཆུང་བ་ཡུངས་འབྲུ་ཙམ། སྟེང་ནས་ཁ་བ་བབས་པ་ལྟ་བུ། འོག་ནས་ས་རླངས་འཐོན་པ་ལྟ་བུ། བར་ནས་བུ་ཡུག་འཚུབ་པ་ལྟ་བུར་བྱོན་ནས་ཁྱེད་རང་རྣམས་ཀྱི་ཡིད་ལ་སིབ་སིབ་ཐིམ་པའི་མོས་པ་མཛོད། སྙིང་པོ་བཟླ་བཞིན་གཏོར་མས་སྙིང་གར་བསྐུར། དེས་ཐུགས་ཀྱི་རྗེས་སུ་གནང་བ་ཐོབ་པས་ཡིད་ཀྱི་སྒོ་ནས་བསྐལ་པ་ཐོག་མེད་དུ་བསགས་པའི་སྡིག་སྒྲིབ་དག ཡིད་ཏིང་ངེ་འཛིན་ཟབ་མོ་སྒོམ་པ་ལ་དབང་། འབྲས་བུ་ཐུགས་རྡོ་རྗེ་ཆོས་ཀྱི་སྐུ་འགྲུབ་པའི་སྐལ་བ་ཅན་དུ་བྱས་པ་ཡིན་ནོ། །མཐར་གཏོར་མའི་ལྷ་འོད་དུ་ཞུ་ནས། ཁྱེད་རང་རྣམས་ལ་ཐིམ་པས་ནད་གདོན་བགེགས་སྡིག་སྒྲིབ་བར་དུ་གཅོད་པ་ཐམས་ཅད་ཐུལ་ཐུལ་ཚིག་ནས་ཁྲོ་བོའི་རྒྱལ་པོ་རྟ་མགྲིན་དང་གཉིས་སུ་མེད་པར་གྱུར་པའི་མོས་པ་མཛོད། སྙིང་པོ་བཟླ་བཞིན་གཏོར་མ་སྤྱི་བོར་བསྐུར། དེ་ཚེའི་བར་ཆད་སེལ་ཕྱིར་རྟ་མགྲིན་གྱི་རྗེས་གནང་སྔོན་དུ་བཏང་ནས་ཚེའི་དབང་བསྐུར་ཟབ་མོ་ཞུ་བ་ལ་ཐུགས་དམིགས་འདི་བཞིན་དུ་མཛོད། བླ་མ་རྟ་མགྲིན་དུ་གསལ་བ་དེ་ཉིད་ཡོངས་སུ་གྱུར་པ་ལས་བཅོམ་ལྡན་འདས་མགོན་པོ་ཚེ་དཔག་མེད་དུ་གསལ་བཏབ་པའི་སྤྱན་སྔར་གསོལ་བ་བཏབ་པ་འདིའི་རྗེས་ཟློས། ཀུན་མཁྱེན་ཡེ་ཤེས་ཕུང་པོ་ཅན། །སྲིད་པའི་འཁོར་ལོ་རྣམ་སྦྱོང་བ། །དེ་རིང་བཤད་པའི་རིན་ཆེན་གཏེར། །གཙོ་བོས་བདག་ལ་བཀའ་དྲིན་སྩོལ། ། ལན་གསུམ། དེ་ནས་ཚེ་བུམ་དང་སློབ་མ། ལས་ཆུས་བསངས། ཁྱེད་རང་རྣམས་དང་དབང་རྟེན་གྱི་གཏོར་མ་མི་དམིགས་པའི་སྟོང་པ་ཉིད་དུ་གྱུར། སྟོང་པའི་ངང་ལས་པདྨ་དང་ཟླ་བའི་གདན་ལ་ཧྲཱིཿདམར་པོ་ཡོངས་སུ་གྱུར་པ། བཅོམ་ལྡན་འདས་མགོན་པོ་ཚེ་དཔག་ཏུ་མེད་པ་སྐུ་མདོག་པདྨ་རཱ་གའི་འོད་ལྟར་དམར་བ། ཞལ་གཅིག་ཕྱག་གཉིས་པ་ཤིན་ཏུ་ཞི་ཞིང་མཛེས་པ་མཉམ་བཞག་གི་སྟེང་ན་ཚེའི་བདུད་རྩིས་གང་བའི་བུམ་པ་བསྣམས་པ། དར་དང་རིན་པོ་ཆེའི་རྒྱན་ཐམས་ཅད་ཀྱིས་བརྒྱན་ནས་རྡོ་རྗེ་སྐྱིལ་མོ་ཀྲུང་གིས་འོད་ཟེར་གྱི་འཕྲེང་བ་འཁྲིགས་པའི་ཀློང་ན་བཞུགས་པར་གྱུར་པའི་སྤྱི་བོར་ཨོཾ། མགྲིན་པར་ཨཱཿ ཐུགས་ཀའི་ཆ་སྟོད་དུ་ཧཱུྃ། ཆ་སྨད་དུ་ཟླ་བ་ལ་གནས་པའི་ཧྲཱིཿསྔགས་ཀྱི་འཕྲེང་བས་བསྐོར་བ་དེ་ལས་འོད་འཕྲོས། ཁྱེད་རང་རྣམས་ཀྱི་ཚེ་གདོན་བགེགས་ཀྱིས་འཕྲོགས་པ། ཉམས་པ། ཡར་བ། འཆི་བདག་གིས་སྦས་པ་ཐམས་ཅད་བསྡུས་བུམ་པར་ཐིམ། ཚེའི་བདུད་རྩིར་གྱུར། ཞུ་ཞིང་ཁོལ་ཆིལ་གྱིས་ལུད་པ་ཁྱེད་རང་རྣམས་ཀྱི་ཚངས་བུག་ནས་ཞུགས། ལུས་ཐམས་ཅད་གང་བས་ཚེ་ཉམས་པ་གསོས་ཏེ་སླར་འཕེལ་བར་གྱུར་པའི་མོས་པ་མཛོད། བྱས་ལ་སྙིང་པོ་བཟླ་བཞིན་ཚེ་བུམ་གྱིས་དབང་བསྐུར། ཚེ་མི་འགྱུར་བ་གཡུང་དྲུང་ལྟ་བུར་གྱུར་ཅིག ཚེ་མི་ཤིགས་པ་རྡོ་རྗེ་ལྟ་བུར་གྱུར་ཅིག ཚེ་མི་ནུབ་པ་རྒྱལ་མཚན་ལྟ་བུར་གྱུར་ཅིག ཚེ་མི་ཆད་པ་ཆུ་བོའི་རྒྱུན་ལྟ་བུར་གྱུར་ཅིག ཚེ་ཉི་ཟླ་ལྟ་བུར་འཆི་བ་མེད་པ་ཚེའི་དངོས་གྲུབ་ཐོབ་པར་གྱུར་ཅིག ཨོཾ་བཛྲ་ཨཱ་ཡུ་ཥེ་སྭཱ་ཧཱ། ཤིས་བརྗོད། ཕུན་སུམ་ཚོགས་པ༴ ཡང་དབང་རྟེན་གྱི་མགོན་པོའི་ཐུགས་ཀ་ནས་འོད་འཕྲོས། དབང་ཆེན་གསེར་གྱི་ས་གཞི། རི་རབ་གསེར་གྱི་རི་བོ་ལ་སོགས་པ། འབྱུང་བ་སའི་ཁམས་ལ་བསྟེན་ནས་ཚེ་བསྲིང་བར་ནུས་པ་ཐམས་ཅད་བསྡུས། བུམ་པར་ཐིམ། ཚེའི་བདུད་རྩིར་གྱུར། ཞུ་ཞིང་སོགས་གོང་བཞིན་ནས་ཁ་བསྒྱུར། ལུས་ཐམས་ཅད་གང་བས་ལུས་བསྲ་ཞིང་འཐས་པ་གང་གིས་ཀྱང་གཞོམ་པ་དང་གཞིག་པར་མི་ནུས་པ་ཚེའི་དངོས་གྲུབ་ཐོབ་པའི་མོས་པ་མཛོད། ཚེ་བུམ་སྤྱི་བོར་འཇོག་སྙིང་པོ་བཟླ། ཚེ་མི་འགྱུར་བ་སོགས་ནས་སྭཱ་ཧཱའི་བར་གོང་བཞིན། དེ་ཡི་ཉེ་བར་སོགས་ཤིས་བརྗོད། ཡང་དབང་རྟེན་གྱི་མགོན་པོའི་ཐུགས་ཀ་ནས་འོད་འཕྲོས། འོག་གཞི་ཆུའི་དཀྱིལ་འཁོར་རྒྱ་མཚོ་བརྒྱད་སྒྲ་མི་སྙན་གྱི་འཆི་མེད་ཀྱི་ཚེ་ཆུ་ལ་སོགས་པ་འབྱུང་བ་ཆུའི་ཁམས་ལ་བསྟེན་ནས་ཚེ་བསྲིང་པར་ནུས་པ་ཐམས་ཅད་བསྡུས་བུམ་པར་ཐིམ། ཚེའི་བདུད་རྩིར་གྱུར། ཞུ་ཞིང་འཁོལ་སོགས་གོང་བཞིན་ནས། གང་བས། ལུས་སྣུམ་བག་གཟི་བརྗིད་དང་ལྡན་པ་ཚེའི་དངོས་གྲུབ་ཐོབ་པའི་མོས་པ་མཛོད། ཚེ་བུམ་གྱིས་དབང་བསྐུར། ཚེ་མི་འགྱུར་བ་སོགས་བརྗོད། དགེ་འདུན་དམ་པ་སོགས་བརྗོད། ཡང་དབང་རྟེན་གྱི་མགོན་པོའི་ཐུགས་ཀ་ནས་འོད་འཕྲོས། འོག་གཞི་མེའི་དཀྱིལ་འཁོར། ཉི་མ་རྟ་གདོང་གི་མེ་སོགས་འབྱུང་བ་མེའི་ཁམས་ལ་བསྟེན་ནས་ཚེ་བསྲིང་བར་ནུས་པ་ཐམས་ཅད་བསྡུས། བུམ་པར་ཐིམ༴ གང་བས་ལུས་དྲོད་བཀྲག་མདངས་རྒྱས་པ་ཚེའི་དངོས་གྲུབ་ཐོབ་པའི་མོས་པ་མཛོད། ཚེ་བུམ་གྱིས་དབང་བསྐུར། ཚེ་མི་འགྱུར་བ་སོགས། ཤིས་བརྗོད། ནད་གདོན་བགེགས་བདུད་ཉེ་བར་ཞི་བ་དང་། ། སོགས། ཡང་དབང་རྟེན་གྱི་མགོན་པོའི་ཐུགས་ཀ་ནས་འོད་འཕྲོས། འོག་གཞི་རླུང་གི་དཀྱིལ་འཁོར་གཡོ་བར་བྱེད་འཛིན་སྡུད་སྨིན་པར་བྱེད་པ་འབྱུང་བ་རླུང་གི་ཁམས་ལ་བསྟེན་ནས་ཚེ་བསྲིང་བར་ནུས་པ་ཐམས་ཅད་བསྡུས༴ ཐམས་ཅད་གང་བས། ལུས་ཡང་ཞིང་གཡོ་བ་སྟོབས་དང་ལྡན་པ་ཚེའི་དངོས་གྲུབ་ཐོབ་པའི་མོས་པ་མཛོད། ཚེ་མི་འགྱུར་བ༴ སྐུ་ཚེ་རི་བོ་བཞིན་དུ༴ ཡང་དབང་རྟེན་གྱི་མགོན་པོའི་ཐུགས་ཀ་ནས་འོད་འཕྲོས། ཚངས་པ་བརྒྱ་སྦྱིན་སོགས་ལྷ། དགའ་བོ་འཇོག་པོ་སོགས་ཀླུ། ཕྱོགས་དང་འཇིག་རྟེན་སྐྱོང་བ་སོགས་དྲེགས་པ། རྒྱལ་པོ་རྒྱལ་ཕྲན། དྲང་སྲོང་གྲུབ་པ་རིག་འཛིན། སེམས་ཅན་ཐམས་ཅད་ཀྱི་ཚེ་དང་བསོད་ནམས་ཤེས་རབ་ཐམས་ཅད་རྒྱ་མཚོ་ཆེན་པོ་ལས་ཆུ་བཅུས་པ་ལྟར་བསྡུས་ཏེ་བུམ་པར་ཐིམ། ཚེའི་བདུད་རྩི༴ ཐམས་ཅད་གང་བས་ཚེ་དང་བསོད་ནམས་ཟླ་བ་ཡར་གྱི་ངོ་ལྟར་འཕེལ་བའི་ཚེའི་དངོས་གྲུབ་ཐོབ་པའི་མོས་པ་མཛོད། ཚེའི་དབང་བསྐུར། ཚེ་མི་འགྱུར་བ་སོགས། ཤིས་བརྗོད། ལོ་བརྒྱ་འཚོ་ཞིང་སོགས། ཡང་དབང་རྟེན་གྱི་མགོན་པོའི་ཐུགས་ཀ་ནས་འོད་འཕྲོས། དུས་གསུམ་གྱི་རྒྱལ་བ་སྲས་བཅས་ཐམས་ཅད་གཅིག་ལ་གཅིག་དགྱེས་བཞིན་པར་འོད་དུ་ཞུ་བའི་རྒྱུན་བསྡུས། བུམ་པར་ཐིམ༴ ལུས་ཐམས་ཅད་གང་བས། ལུས་ངག་ཡིད་མི་ཤིགས་པ་ཚེའི་དངོས་གྲུབ་ཐོབ་པའི་མོས་པ་མཛོད། དབང་བསྐུར། ཚེ་མི་འགྱུར་བ་དང་སོགས། ཤིས་བརྗོད། སྦྱིན་པ་གཏོང་ཞིང་ཚུལ་ཁྲིམས་བསྲུང་བ་དང་། །བཟོད་པ་སོགས་བརྗོད། དེ་ནས་དབང་རྟེན་གྱི་མགོན་པོའི་སྨིན་མཚམས་ཀྱི་ཨོཾ་ལས་འོད་ཟེར་དཀར་པོ་དཔག་ཏུ་མེད་པ་འཕྲོས། སངས་རྒྱས་ཐམས་ཅད་ཀྱི་སྨིན་མཚམས་སུ་ཞུགས་ཏེ་སྐུའི་བྱིན་རླབས་མ་ལུས་པ་ཐམས་ཅད་ཨོཾ་ཡིག་གི་རྣམ་པར་བསྡུས་ཏེ་ཁྱེད་རང་རྣམས་ཀྱི་སྨིན་མཚམས་སུ་ཐིམ། བུམ་པའི་དབང་ཐོབ། ལུས་འཆི་བ་མེད་པར་གྱུར་པ་ཨོཾ་ཡིག་གིས་རྒྱས་བཏབ། དབང་རྟེན་གྱི་མགོན་པོའི་མགྲིན་པའི་ཨཱཿལས་འོད་ཟེར་དམར་པོ་དཔག་ཏུ་མེད་པ་འཕྲོས། སངས་རྒྱས་ཐམས་ཅད་ཀྱི་མགྲིན་པར་ཞུགས་ཏེ་གསུང་གི་བྱིན་རླབས་མ་ལུས་པ་ཐམས་ཅད་ཨཱཿཡིག་གི་རྣམ་པར་བསྡུས་ཏེ་ཁྱེད་རང་རྣམས་ཀྱི་མགྲིན་པར་ཐིམ། གསང་བའི་དབང་ཐོབ། ངག་འཆི་བ་མེད་པར་གྱུར་པ་ཨཱཿཡིག་གིས་རྒྱས་བཏབ། དབང་རྟེན་གྱི་མགོན་པོ་ཐུགས་ཀའི་ཧཱུྃ་ལས་འོད་ཟེར་སྔོན་པོ་དཔག་ཏུ་མེད་པ་འཕྲོས། སངས་རྒྱས་ཐམས་ཅད་ཀྱི་ཐུགས་ཀར་ཞུགས་ཏེ་ཐུགས་ཀྱི་བྱིན་རླབས་མ་ལུས་པ་ཐམས་ཅད་ཧཱུྃ་ཡིག་གི་རྣམ་པར་བསྡུས་ཁྱེད་རང་རྣམས་ཀྱི་སྙིང་གར་ཐིམ། ཤེས་རབ་ཡེ་ཤེས་ཀྱི་དབང་ཐོབ། ཡིད་འཆི་བ་མེད་པར་གྱུར་པ་ཧཱུྃ་ཡིག་གིས་རྒྱས་བཏབ། དབང་རྟེན་མགོན་པོའི་གནས་གསུམ་ལས་འོད་ཟེར་སྣ་ཚོགས་འཕྲོས། སངས་རྒྱས་ཐམས་ཅད་ཀྱི་གནས་གསུམ་དུ་ཞུགས་སྐུ་གསུང་ཐུགས་དབྱེར་མེད་པའི་ཡེ་ཤེས་ཀྱི་བྱིན་རླབས་ཐམས་ཅད་ཡི་གེ་གསུམ་གྱི་རྣམ་པར་བསྡུས་ཏེ་ཁྱེད་རང་རྣམས་ཀྱི་གནས་གསུམ་དུ་ཐིམ། དབང་བཞི་པ་ཐོབ། སྐུ་བཞི་ཡེ་ཤེས་ལྔའི་བདག་ཉིད་ཀྱི་འཆི་བ་མེད་པ་ཚེའི་དངོས་གྲུབ་ཐོབ་པའི་མོས་པ་མཛོད། དབང་བསྐུར། ཚེ་མི་འགྱུར་བ་སོགས་ཤིས་བརྗོད། མི་འགྱུར་ལྷུན་པོ་སྐུ་ཡི་བཀྲ་ཤིས་ཤོག། སོགས་བརྗོད། མཐར་དབང་རྟེན་གྱི་གཏོར་མ་འདི་ཉིད་བཅོམ་ལྡན་འདས་མགོན་པོ་ཚེ་དང་ཡེ་ཤེས་དཔག་ཏུ་མེད་པའི་སྐུར་གསལ་བ་ལས་མར་མེ་གཅིག་ལ་གཉིས་མཆེད་ཀྱི་ཚུལ་དུ་ཚེ་དཔག་མེད་ཀྱི་སྐུའི་ཚོགས་བསམ་གྱི་མི་ཁྱབ་པ་བྱོན། ཁྱེད་རང་གི་སྤྱི་བོ་ནས་ཞུགས་དབྱེར་མེད་དུ་ཐིམ་པས། མགོན་པོ་ཚེ་དཔག་ཏུ་མེད་པའི་སྐུ་གསུང་ཐུགས་གསང་བ་བསམ་གྱིས་མི་ཁྱབ་པའི་བདག་ཉིད་དང་རོ་མཉམ་དུ་གྱུར་པའི་མོས་པ་མཛོད། བྱས་ལ་ཚེ་དབང་བསྐུར། ཚེ་མི་འགྱུར་པ་སོགས་བརྗོད། འཇིག་རྟེན་འདྲེན་པའི་གཙོ་བོ་ཚེ་དཔག་མེད།། སོགས་ཀྱིས་ཤིས་བརྗོད་འབྲུ་འཐོར་རོ།། དེ་ནས་ཁྱེད་རང་རྣམ་པའི་སྤྱི་བོར་ཚེ་དཔག་མེད་ཀྱི་སྐུ་བཞུགས་པར་གསལ་ཐོབ། བདུད་རྩི་རང་བཞིན་ཚེ་ཆང་འདི་ཉིད་ལྗགས་ཐོག་ཏུ་ཕུལ་བ་ལ་བསྟེན་ནས། སྤྱི་བོའི་ཚེ་དཔག་མེད་ཀྱང་འོད་དུ་ཞུ་ནས་ཚེ་ཆང་གི་རྒྱུན་དང་འདྲེས་པས་ལུས་ཀྱི་རྩ་གནས་ཐམས་ཅད་ཁྱབ་ལུས་ཀྱི་ཟུང་དང་སེམས་ཀྱི་རྟེན་དུ་གྱུར་ཏེ་ཟག་པ་མེད་པ་འཆི་མེད་འཇའ་ལུས་རྡོ་རྗེའི་སྲོག་ཏུ་གྲུབ་པའི་མོས་པ་མཛོད། སྙིང་པོ་བརྗོད་ཅིང་ཚེ་ཆང་བླུད། ཚེ་རིལ་སྦྱིན་སྐབས། བཀྲ་ཤིས་ཚེ་ཟན་དཔལ་གྱི་ཟས། །སྙིང་པོ་འདུས་པའི་ཟས་འདི་ནི། །འདི་ཟོས་སངས་རྒྱས་ཚེ་དཔག་མེད། །ཞལ་མཐོང་འགྱུར་བར་ཐེ་ཚོམ་མེད། ། ཚེ་རིལ་སྦྱིན། ཚེ་མི་འགྱུར་བ་སོགས་དང་། ཤིས་བརྗོད། ཉིན་མོ་བདེ་ལེགས་མཚན་བདེ་ལེགས། །ཉིན་མོའི་གུང་སོགས་ནས། དཀོན་མཆོག་གསུམ་གྱི་བཀྲ་ཤིས་ཤོག །དེ་ནས་ཚེ་དཔག་མེད་རྟ་མགྲིན་ཤམ་བུ་ཅན་གྱི་དབང་བསྐུར་ལེགས་པར་ཕུལ་གྲུབ་པས་དམ་ཚིག་རྣམས་མ་ཉམས་པར་བསྲུང་སྙམ་པས་འདིའི་རྗེས་ཟློས་མཛོད། གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱིས། ། ལན་གསུམ་སོགས་སྤྱི་དང་འགྲེའོ། །རྗེས་མཆོད་པ་ཁ་གསོས། ཨོཾ་ཨརྒྷཾ་སོགས་ནས་ཤཔྟའི་བར་གྱིས་མཆོད། འཇིག་རྟེན་འདྲེན་པ་དང་། ཧྲཱིཿལས་སྐྱེས་པ་སོགས་ཀྱིས་བསྟོད་པས་བསྟོད། །ཡིག་བརྒྱ་བརྗོད། མ་འབྱོར་བ་དང་ཉམས་པ་དང་། གང་ཡང་བདག་རྨོངས་བློ་ཡིས་ནི། །བགྱིད་པ་དང་ནི་བགྱིད་སྩལ་བ། །དེ་ཡང་བཟོད་པར་མཛད་དུ་གསོལ།། སོགས། རྟེན་ཡོད་ན། འདིར་ནི་གཟུགས་དང་བརྗོད་པས་བརྟན་བཞུགས། དེ་རྗེས་དགེ་བསྔོ་སྨོན་ལམ་ཤིས་བརྗོད་གང་འོས་བྱའོ། །དེ་ལྟར་ཚེ་དབང་བགྱིད་ཚུལ་བཤད་སྤྲོས་རྒྱས་པ་རང་མ་ཡིན་པའི་སྤྱི་ཁྱབ་བསྐུར་ཚུལ་བཀླགས་ཆོག་མ་འདི་ ༧རྒྱལ་བའི་དབང་པོ་ཀརྨ་པའི་མཆོག་སྤྲུལ་རིན་པོ་ཆེའི་བཀའ་ཡིས་བསྐུལ་བ་ལྟར། འབྲུག་པའི་མིང་འཛིན་ ༧འགྱུར་མེད་ཡོངས་གྲུབ་དམ་ཆོས་ཉི་མས་བླ་མའི་གསུང་རྒྱུན་ལྟར་བཀོད་པ་ལེགས་བྱས་ཀྱི་དཔལ་དུ་གྱུར་ཅིག འཆི་མེད་བདུད་རྩིའི་བུམ་བཟང་དེ། །སྐལ་ལྡན་བཅུད་དུ་ཐོབ་གྱུར་ཏེ། །མི་ཤིགས་རང་བྱུང་རྡོ་རྗེའི་ཚེ། །ལྷུན་གྱིས་གྲུབ་པའི་བཀྲ་ཤིས་ཤོག། །།